CELEX: 32021R0882
Language: el
Date: 2021-06-01 00:00:00
Title: Εκτελεστικός κανονισμός (ΕΕ) 2021/882 της Επιτροπής της 1ης Ιουνίου 2021 για την έγκριση της διάθεσης στην αγορά αποξηραμένης προνύμφης Tenebrio molitor ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ)

2.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 194/16
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/882 ΤΗΣ ΕΠΙΤΡΟΠΗΣ
         της 1ης Ιουνίου 2021
         για την έγκριση της διάθεσης στην αγορά αποξηραμένης προνύμφης Tenebrio molitor ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά της Ένωσης.
                  
               
                     (2)
                  
                  
                     Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2) για την κατάρτιση ενωσιακού καταλόγου εγκεκριμένων νέων τροφίμων.
                  
               
                     (3)
                  
                  
                     Στις 13 Φεβρουαρίου 2018 η εταιρεία SAS EAP Group (στο εξής: αιτών) υπέβαλε αίτηση στην Επιτροπή σύμφωνα με το άρθρο 10 παράγραφος 1 του κανονισμού (ΕΕ) 2015/2283 για τη διάθεση στην αγορά της Ένωσης αποξηραμένης προνύμφης Tenebrio molitor (αλευροσκώληκα) ως νέου τροφίμου. Στην αίτηση ζητήθηκε να χρησιμοποιηθεί η αποξηραμένη προνύμφη Tenebrio molitor ως ολόκληρο αποξηραμένο έντομο με τη μορφή σνακ, καθώς και ως συστατικό τροφίμων σε διάφορα τρόφιμα, με τον πληθυσμό-στόχο να είναι ο γενικός πληθυσμός. Ο αιτών υπέβαλε επίσης αίτημα στην Επιτροπή για την προστασία των δεδομένων βιομηχανικής ιδιοκτησίας που υποβλήθηκαν με την αίτηση.
                  
               
                     (4)
                  
                  
                     Σύμφωνα με το άρθρο 10 παράγραφος 3 του κανονισμού (ΕΕ) 2015/2283, η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (στο εξής: Αρχή) στις 3 Ιουλίου 2018, ζητώντας της να παράσχει επιστημονική γνώμη διενεργώντας αξιολόγηση για την αποξηραμένη προνύμφη Tenebrio molitor ως νέο τρόφιμο.
                  
               
                     (5)
                  
                  
                     Στις 24 Νοεμβρίου 2020 η Αρχή εξέδωσε επιστημονική γνώμη σχετικά με την ασφάλεια της αποξηραμένης προνύμφης Tenebrio molitor ως νέου τροφίμου (3) σύμφωνα με το άρθρο 11 του κανονισμού (ΕΕ) 2015/2283.
                  
               
                     (6)
                  
                  
                     Στη γνώμη της, η Αρχή κατέληξε στο συμπέρασμα ότι η αποξηραμένη προνύμφη Tenebrio molitor είναι ασφαλής για τις προτεινόμενες χρήσεις και επίπεδα χρήσης. Συνεπώς, η γνώμη της Αρχής παρέχει επαρκείς λόγους για να καθοριστεί ότι η αποξηραμένη προνύμφη Tenebrio molitor, υπό τις αξιολογηθείσες συνθήκες χρήσης, συμμορφώνεται με το άρθρο 12 παράγραφος 1 του κανονισμού (ΕΕ) 2015/2283.
                  
               
                     (7)
                  
                  
                     Στην εν λόγω γνώμη, η Αρχή κατέληξε επίσης στο συμπέρασμα, με βάση τα περιορισμένα δημοσιευμένα στοιχεία για τις τροφικές αλλεργίες που σχετίζονται με έντομα, και ιδίως με βάση δύο μελέτες σε ανθρώπους, όπου συνολικά τέσσερις ύποπτες αλλεργικές αντιδράσεις αποδόθηκαν στην αποξηραμένη προνύμφη Tenebrio molitor, και μία μελέτη σε ζώα, ότι η κατανάλωση αυτού του νέου τροφίμου μπορεί να προκαλέσει ευαισθητοποίηση σε πρωτεΐνες του αλευροσκώληκα, καθώς και στην τροπομυοσίνη από άλλες πηγές όπως καρκινοειδή και ακάρεα. Η Αρχή συνέστησε τη διεξαγωγή περαιτέρω έρευνας σχετικά με την αλλεργιογονικότητα της αποξηραμένης προνύμφης Tenebrio molitor. Η Επιτροπή, προκειμένου να ανταποκριθεί στη σύσταση της Αρχής, διερευνά επί του παρόντος τους τρόπους διεξαγωγής της απαραίτητης έρευνας σχετικά με την αλλεργιογονικότητα των προνυμφών Tenebrio molitor.
                  
               
                     (8)
                  
                  
                     Έως ότου η Αρχή αξιολογήσει τα στοιχεία που προέκυψαν από την έρευνα και λαμβάνοντας υπόψη ότι, μέχρι σήμερα, μόνο τα ανωτέρω λίγα περιστατικά αλλεργιών έχουν αναφερθεί σύμφωνα με τα στοιχεία που διαθέτει η βιομηχανία αποξηραμένης προνύμφης Tenebrio molitor (4), η Επιτροπή θεωρεί ότι δεν θα πρέπει να συμπεριληφθούν στον ενωσιακό κατάλογο εγκεκριμένων νέων τροφίμων ειδικές απαιτήσεις επισήμανσης σχετικά με την πιθανότητα πρόκλησης πρωτογενούς ευαισθητοποίησης από την αποξηραμένη προνύμφη Tenebrio molitor.
                  
               
                     (9)
                  
                  
                     Η Αρχή, επίσης, έκρινε στη γνώμη της ότι η κατανάλωση αποξηραμένης προνύμφης Tenebrio molitor μπορεί να προκαλέσει αλλεργικές αντιδράσεις σε άτομα που είναι αλλεργικά σε καρκινοειδή και ακάρεα σκόνης. Επιπλέον, η Αρχή επισήμανε ότι πρόσθετα αλλεργιογόνα ενδέχεται να καταλήξουν στο νέο τρόφιμο εάν αυτά περιέχονται στο θρεπτικό υλικό που χορηγείται στα έντομα. Το εν λόγω υλικό μπορεί να περιλαμβάνει αλλεργιογόνα τα οποία παρατίθενται στο παράρτημα II του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (5). Ως εκ τούτου, είναι σκόπιμο η αποξηραμένη προνύμφη Tenebrio molitor που διατίθεται στον καταναλωτή ως έχει, καθώς και τα τρόφιμα που περιέχουν αποξηραμένη προνύμφη Tenebrio molitor, να φέρουν κατάλληλη επισήμανση σύμφωνα με τις απαιτήσεις του άρθρου 9 του κανονισμού (ΕΕ) 2015/2283 και του κανονισμού (ΕΕ) αριθ. 1169/2011.
                  
               
                     (10)
                  
                  
                     Στη γνώμη της, η Αρχή επισήμανε ότι το συμπέρασμά της σχετικά με την ασφάλεια του νέου τροφίμου βασίστηκε σε αναλύσεις των προσμείξεων στο νέο τρόφιμο (6), σε λεπτομερή περιγραφή της διαδικασίας αποξήρανσης (7), σε δεδομένα αναλύσεων για τα επίπεδα χιτίνης (8) και σε δεδομένα σχετικά με την οξειδωτική και μικροβιολογική κατάσταση του νέου τροφίμου κατά την αποθήκευση (9). Επιπλέον, επισήμανε ότι δεν θα μπορούσε να καταλήξει στο εν λόγω συμπέρασμα χωρίς τα στοιχεία από τις μη δημοσιευθείσες εκθέσεις των μελετών που περιλαμβάνονται στον φάκελο του αιτούντος.
                  
               
                     (11)
                  
                  
                     Η Επιτροπή ζήτησε από τον αιτούντα να διευκρινίσει περαιτέρω τους λόγους για τους οποίους ζητά προστασία των δεδομένων βιομηχανικής ιδιοκτησίας των εν λόγω μελετών, καθώς και τους λόγους για τους οποίους ισχυρίζεται ότι έχει αποκλειστικό δικαίωμα αναφοράς στις εν λόγω μελέτες, όπως αναφέρεται στο άρθρο 26 παράγραφος 2 στοιχείο β) του κανονισμού (ΕΕ) 2015/2283.
                  
               
                     (12)
                  
                  
                     Ο αιτών δήλωσε ότι, κατά τον χρόνο υποβολής της αίτησης, κατείχε δικαίωμα βιομηχανικής ιδιοκτησίας καθώς και αποκλειστικό δικαίωμα αναφοράς στις αναλύσεις των προσμείξεων στο νέο τρόφιμο, στη λεπτομερή περιγραφή της διαδικασίας αποξήρανσης, στα δεδομένα αναλύσεων για τα επίπεδα χιτίνης και στα δεδομένα σχετικά με την οξειδωτική και μικροβιολογική κατάσταση του νέου τροφίμου κατά την αποθήκευση και ότι, ως εκ τούτου, κανένα τρίτο μέρος δεν έχει νόμιμο δικαίωμα πρόσβασης, χρήσης ή αναφοράς σ’ αυτές τις μελέτες.
                  
               
                     (13)
                  
                  
                     Η Επιτροπή αξιολόγησε όλα τα στοιχεία που υπέβαλε ο αιτών και θεώρησε ότι ο αιτών έχει τεκμηριώσει επαρκώς την εκπλήρωση των απαιτήσεων που προβλέπονται στο άρθρο 26 παράγραφος 2 του κανονισμού (ΕΕ) 2015/2283. Ως εκ τούτου, οι ειδικές μελέτες για τις αναλύσεις των προσμείξεων στο νέο τρόφιμο, η λεπτομερής περιγραφή της διαδικασίας αποξήρανσης, τα δεδομένα αναλύσεων για τα επίπεδα χιτίνης και τα δεδομένα σχετικά με την οξειδωτική και μικροβιολογική κατάσταση του νέου τροφίμου κατά την αποθήκευση, τα οποία περιλαμβάνονται στον φάκελο του αιτούντος, στα οποία η Αρχή βάσισε το συμπέρασμά της σχετικά με την ασφάλεια του νέου τροφίμου και χωρίς τα οποία δεν θα μπορούσε να αξιολογήσει το νέο τρόφιμο, δεν θα πρέπει να χρησιμοποιηθούν προς όφελος οποιουδήποτε επόμενου αιτούντος για περίοδο πέντε ετών από την ημερομηνία έναρξης ισχύος του παρόντος κανονισμού. Κατά συνέπεια, μόνο ο αιτών θα πρέπει να λάβει άδεια για τη διάθεση αποξηραμένης προνύμφης Tenebrio molitor στην αγορά της Ένωσης κατά την εν λόγω περίοδο.
                  
               
                     (14)
                  
                  
                     Ωστόσο, το γεγονός ότι η έγκριση της αποξηραμένης προνύμφης Tenebrio molitor και η αναφορά στις μελέτες που περιέχονται στον φάκελο του αιτούντος επιτρέπονται μόνο για την αποκλειστική χρήση του αιτούντος δεν σημαίνει ότι άλλοι αιτούντες δεν μπορούν να υποβάλουν αίτηση για τη διάθεση του ίδιου νέου τροφίμου στην αγορά, υπό την προϋπόθεση ότι η αίτησή τους βασίζεται σε πληροφορίες που αποκτήθηκαν νόμιμα για την τεκμηρίωση της αίτησης έγκρισης.
                  
               
                     (15)
                  
                  
                     Συνεπώς, το παράρτημα του εκτελεστικού κανονισμού (ΕΕ) 2017/2470 θα πρέπει να τροποποιηθεί αναλόγως.
                  
               
                     (16)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Η αποξηραμένη προνύμφη Tenebrio molitor, όπως καθορίζεται στο παράρτημα του παρόντος κανονισμού, προστίθεται στον ενωσιακό κατάλογο εγκεκριμένων νέων τροφίμων που καταρτίστηκε με τον εκτελεστικό κανονισμό (ΕΕ) 2017/2470.
            
            
               2.   Για περίοδο πέντε ετών από την ημερομηνία έναρξης ισχύος του παρόντος κανονισμού, μόνο ο αρχικός αιτών:
               
                            
                        
                        
                           Εταιρεία: SAS EAP Group·
                        
                     
                            
                        
                        
                           Διεύθυνση: 35 Boulevard du Libre Échange, 31650 Saint-Orens-de-Gameville, Γαλλία,
                        
                     
                            
                        
                        
                           επιτρέπεται να διαθέσει στην αγορά εντός της Ένωσης το νέο τρόφιμο που αναφέρεται στην παράγραφο 1, εκτός εάν επόμενος αιτών λάβει έγκριση για το νέο τρόφιμο χωρίς αναφορά στα δεδομένα που προστατεύονται σύμφωνα με το άρθρο 2 του παρόντος κανονισμού ή με τη σύμφωνη γνώμη της SAS EAP Group.
                        
                     
            
               3.   Η καταχώριση στον ενωσιακό κατάλογο που αναφέρεται στην παράγραφο 1 περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.
            
         
         
            Άρθρο 2
            Οι μελέτες που περιλαμβάνονται στον φάκελο της αίτησης, βάσει των οποίων αξιολογήθηκε από την Αρχή το νέο τρόφιμο που αναφέρεται στο άρθρο 1, για τις οποίες ο αιτών ισχυρίζεται ότι αποτελούν βιομηχανική ιδιοκτησία και χωρίς τις οποίες δεν θα μπορούσε να εγκριθεί το νέο τρόφιμο, δεν χρησιμοποιούνται προς όφελος επόμενων αιτούντων για περίοδο πέντε ετών από την ημερομηνία έναρξης ισχύος του παρόντος κανονισμού χωρίς τη σύμφωνη γνώμη της SAS EAP Group.
         
         
            Άρθρο 3
            Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.
         
         
            Άρθρο 4
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 327 της 11.12.2015, σ. 1.
         
            (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).
         
            (3)  Ασφάλεια του αποξηραμένου αλευροσκώληκα (προνύμφη Tenebrio molitor) ως νέου τροφίμου σύμφωνα με τον κανονισμό (ΕΕ) 2015/2283· EFSA Journal 2021:19(1):6343.
         
            (4)  Η προνύμφη Tenebrio molitor διατίθεται στο εμπόριο σε ορισμένα κράτη μέλη στο πλαίσιο των μεταβατικών μέτρων που προβλέπονται στο άρθρο 35 παράγραφος 2 του κανονισμού (ΕΕ) 2015/2283.
         
            (5)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
         
            (6)  SAS EAP Group 2016 (δεν έχει δημοσιευθεί).
         
            (7)  SAS EAP Group 2013 (δεν έχει δημοσιευθεί).
         
            (8)  SAS EAP Group 2018 (δεν έχει δημοσιευθεί).
         
            (9)  SAS EAP Group 2020 (δεν έχει δημοσιευθεί).
      
      
         
            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:
            
                        1)
                     
                     
                        στον πίνακα 1 (Εγκεκριμένα νέα τρόφιμα) παρεμβάλλεται η ακόλουθη καταχώριση με αλφαβητική σειρά:
                        
                                    Εγκεκριμένο νέο τρόφιμο
                                 
                                 
                                    Προϋποθέσεις υπό τις οποίες μπορεί να χρησιμοποιηθεί το νέο τρόφιμο
                                 
                                 
                                    Επιπρόσθετες ειδικές απαιτήσεις επισήμανσης
                                 
                                 
                                    Άλλες απαιτήσεις
                                 
                                 
                                    Προστασία δεδομένων
                                 
                              
                                    «Αποξηραμένη προνύμφη Tenebrio molitor (αλευροσκώληκα)
                                 
                                 
                                    
                                       Συγκεκριμένη κατηγορία τροφίμων
                                    
                                 
                                 
                                    
                                       Ανώτατα επίπεδα
                                    
                                 
                                 
                                    
                                                1.
                                             
                                             
                                                Η ονομασία του νέου τροφίμου στην επισήμανση των τροφίμων στα οποία περιέχεται είναι “Αποξηραμένη προνύμφη Tenebrio molitor (αλευροσκώληκας)”.
                                             
                                          
                                                2.
                                             
                                             
                                                Στην επισήμανση των τροφίμων που περιέχουν αποξηραμένη προνύμφη Tenebrio molitor (αλευροσκώληκα) δηλώνεται ότι το εν λόγω συστατικό μπορεί να προκαλέσει αλλεργικές αντιδράσεις σε καταναλωτές με γνωστές αλλεργίες στα καρκινοειδή και στα προϊόντα τους, καθώς και στα ακάρεα σκόνης. Η εν λόγω δήλωση τοποθετείται πολύ κοντά στον κατάλογο των συστατικών.
                                             
                                          
                                 
                                     
                                 
                                 
                                    Εγκρίθηκε στις 22 Ιουνίου 2021. Η παρούσα καταχώριση βασίζεται σε επιστημονικά αποδεικτικά στοιχεία βιομηχανικής ιδιοκτησίας και επιστημονικά δεδομένα που προστατεύονται σύμφωνα με το άρθρο 26 του κανονισμού (ΕΕ) 2015/2283.
                                    Αιτών: SAS EAP Group, 35 Boulevard du Libre Échange, 31650 Saint-Orens-de-Gameville, Γαλλία.
                                    Κατά τη διάρκεια της περιόδου προστασίας των δεδομένων, το νέο τρόφιμο επιτρέπεται να διατίθεται στην αγορά εντός της Ένωσης μόνο από τη SAS EAP Group, εκτός εάν επόμενος αιτών λάβει έγκριση για το εν λόγω νέο τρόφιμο χωρίς αναφορά στα επιστημονικά αποδεικτικά στοιχεία βιομηχανικής ιδιοκτησίας ή στα επιστημονικά δεδομένα που προστατεύονται σύμφωνα με το άρθρο 26 του κανονισμού (ΕΕ) 2015/2283, ή με τη σύμφωνη γνώμη της SAS EAP Group.
                                    Ημερομηνία εκπνοής της προστασίας δεδομένων: 22 Ιουνίου 2026.»
                                    
                                 
                              
                                    Αποξηραμένη προνύμφη Tenebrio molitor, ολόκληρη ή σε σκόνη
                                 
                                 
                                     
                                 
                              
                                    Πρωτεϊνούχα προϊόντα
                                 
                                 
                                    10 g/100 g
                                 
                              
                                    Μπισκότα
                                 
                                 
                                    10 g/100 g
                                 
                              
                                    Πιάτα με βάση λαχανικά
                                 
                                 
                                    10 g/100 g
                                 
                              
                                    Προϊόντα με βάση ζυμαρικά
                                 
                                 
                                    10 g/100 g
                                 
                              
                  
                        2)
                     
                     
                        στον πίνακα 2 (Προδιαγραφές) παρεμβάλλεται η ακόλουθη καταχώριση με αλφαβητική σειρά:
                        
                                    Εγκεκριμένο νέο τρόφιμο
                                 
                                 
                                    Προδιαγραφές
                                 
                              
                                    
                                       «Αποξηραμένη προνύμφη Tenebrio molitor (αλευροσκώληκα)
                                 
                                 
                                    
                                       Περιγραφή/Ορισμός:
                                    
                                    Το νέο τρόφιμο είναι ολόκληρος ο θερμικώς αποξηραμένος αλευροσκώληκας, είτε σε ακέραιη μορφή (ζεματισμένη προνύμφη, αποξηραμένη σε φούρνο) είτε σε μορφή σκόνης (ζεματισμένη προνύμφη, αποξηραμένη σε φούρνο, αλεσμένη). Ο όρος “αλευροσκώληκας” αναφέρεται στην προνυμφική μορφή του Tenebrio molitor, ενός είδους εντόμου που ανήκει στην οικογένεια των Tenebrionidae (σκούρα σκαθάρια).
                                    Οι αλευροσκώληκες προορίζονται για κατανάλωση από τον άνθρωπο ολόκληροι και κανένα μέρος τους δεν αφαιρείται.
                                    Πριν από το στάδιο της θερμικής αποξήρανσης απαιτείται περίοδος νηστείας τουλάχιστον 24 ωρών, ώστε να εκκενώνεται το έντερο των προνυμφών.
                                    
                                       Χαρακτηριστικά/Σύνθεση:
                                    
                                    
                                                 
                                             
                                             
                                                Τέφρα (% κ.β.): 3,5-4,5
                                             
                                          
                                                 
                                             
                                             
                                                Υγρασία (% κ.β.): 1-8
                                             
                                          
                                                 
                                             
                                             
                                                Ολική πρωτεΐνη (N x 6,25) (% κ.β.): 56-61
                                             
                                          
                                                 
                                             
                                             
                                                Αφομοιώσιμοι υδατάνθρακες (*1) (% κ.β.): 1-6
                                             
                                          
                                                 
                                             
                                             
                                                Λίπος (% κ.β.): 25-30
                                             
                                          
                                                 
                                             
                                             
                                                εκ των οποίων κορεσμένο (% κ.β.): 4-9
                                             
                                          
                                                 
                                             
                                             
                                                Αριθμός υπεροξειδίων (mEq O2/kg): ≤ 5
                                             
                                          
                                                 
                                             
                                             
                                                Διατροφικές ίνες (% κ.β.): 4-7
                                             
                                          
                                                 
                                             
                                             
                                                Χιτίνη (% κ.β.): 4-7
                                             
                                          
                                       Βαρέα μέταλλα:
                                    
                                    
                                                 
                                             
                                             
                                                Μόλυβδος: ≤ 0,075 mg/kg
                                             
                                          
                                                 
                                             
                                             
                                                Κάδμιο: ≤ 0,1 mg/kg
                                             
                                          
                                       Μυκοτοξίνες:
                                    
                                    
                                                 
                                             
                                             
                                                Αφλατοξίνες (άθροισμα των B1, B2, G1, G2): ≤ 4 μg/kg
                                             
                                          
                                                 
                                             
                                             
                                                Αφλατοξίνη B1: ≤ 2 μg/kg
                                             
                                          
                                                 
                                             
                                             
                                                Δεσοξυνιβαλενόλη ≤ 200 μg/kg
                                             
                                          
                                                 
                                             
                                             
                                                Ωχρατοξίνη A: ≤ 1 μg/kg
                                             
                                          
                                       Μικροβιολογικά κριτήρια:
                                    
                                    
                                                 
                                             
                                             
                                                Συνολικός αριθμός αερόβιων αποικιών: ≤ 105 CFU (*2)/g
                                             
                                          
                                                 
                                             
                                             
                                                Ζυμομύκητες και ευρωτομύκητες: ≤ 100 CFU/g
                                             
                                          
                                                 
                                             
                                             
                                                
                                                   Escherichia coli: ≤ 50 CFU/g
                                             
                                          
                                                 
                                             
                                             
                                                
                                                   Salmonella spp.: Δεν ανιχνεύεται σε 25 g
                                             
                                          
                                                 
                                             
                                             
                                                
                                                   Listeria monocytogenes: Δεν ανιχνεύεται σε 25 g
                                             
                                          
                                                 
                                             
                                             
                                                Αναερόβια θειοαναγωγά: ≤ 30 CFU/g
                                             
                                          
                                                 
                                             
                                             
                                                
                                                   Bacillus cereus (πιθανολογούμενος): ≤ 100 CFU/g
                                             
                                          
                                                 
                                             
                                             
                                                Enterobacteriaceae (πιθανολογούμενα): < 10 CFU/g
                                             
                                          
                                                 
                                             
                                             
                                                Σταφυλόκοκκοι θετικοί στην πηκτάση: ≤ 100 CFU/g
                                             
                                          
                              
                  
               (*1)  Αφομοιώσιμοι υδατάνθρακες = 100 – (ολική πρωτεΐνη + λίπος + διατροφικές ίνες + τέφρα + υγρασία).
            
               (*2)  CFU: μονάδες σχηματισμού αποικιών.»